|  |
| --- |
| Kiira Korpi (2009) |
|  |
| Hõbe | 2012 | üksiksõit |
| Pronks | 2007 | üksiksõit |
| Pronks | 2011 | üksiksõit |

**Kiira Linda Katriina Korpi** (sündinud 26. septembril 1988 Tamperes) on soome iluuisutaja, naisüksiksõitja.

2012. aasta Euroopa meistrivõistlustel võitis ta hõbemedali, 2007. ja 2011. aasta Euroopa meistrivõistlustel pronksmedali, 2010. aastal Tallinnas saavutas ta neljanda koha. Korpi otsustas karjääri 2015. aastal lõpetada ja tegi oma otsuse teatavaks sama aasta augustis toimunud pressikonverentsil.

Teda peetakse üheks kõige ilusamaks naisiluuisutajaks ning välise sarnasuse tõttu Monaco vürstinna Grace Kellyga kutsutakse teda jääprintsessiks.

Eraelu
------

2008. aastast õpib Kiira Korpi Tampere Ülikoolis.

Vabal ajal tegeleb ta asthanga joogaga.

Tema isa Rauno Korpi on hokitreener, kelle juhendamisel võitis Soome jäähokinaiskond 1998. aasta taliolümpiamängudel pronksmedali.

Sportlaskarjäär
---------------

### Karjääri algus

Vanema õe eeskujul hakkas Korpi iluuisutamisega tegelema viieaastaselt. Oma esimese kolmekordse hüppe, *salchowi*, sooritas ta 11- või 12-aastaselt.

Ta tuli 2003/04. hooajal Soome juunioride meistriks (aasta varem oli ta olnud teine). Sama aasta juunioride Grand Prix'l Poolas saavutas ta kolmanda koha, järgmisel hooajal Saksamaal võitis ja 2005. aasta sügisel Tallinnas peetud juunioride Grand Prix'l tuli Korpi taas kolmandaks. 2003/04. hooajal tuli ta Põhjamaade meistriks juunioride seas.

2005. aasta Soome meistrivõistluste teine koht Susanna Poykiö järel kindlustas Korpile pääsu Euroopa meistrivõistlustele Itaalias Torinos, kus ta sai 13. koha. Pöykiö saavutas Irina Slutskaja järel hõbemedali, olles läbi aegade esimene naine, kes toonud Soomele medali iluuisutamise üksiksõidus, ja Elina Kettunen oli 11.

### 2005–06

2006. aasta Soome meistrivõistlustel sai Korpi 145,01 punktiga pronksi Susanna Pöykiö (153,42) ja Alisa Drei (149,61) järel ning Euroopa meistrivõistlustel Prantsusmaal Lyonis 146,37 punktiga kuuenda koha vahetult Poykiö ja Drei ees. Kaksikvõidu sai Venemaa (Irina Slutskaja ja Jelena Sokolova). Nende tulemuste põhjal saadeti Korpi koos Pöykiöga esindama Soomet 2006. aasta taliolümpiamängudel, kus ta saavutas 16. koha 137,20 punktiga. Pöykiö oli 143,22 punktiga 13.

Olümpiamängudele järgnesid Kanadas Calgarys peetud maailmameistrivõistlused, kus Pöykiö saavutas 180,06 punktiga 9. ja Korpi 176,65 punktiga 10. koha.

### 2006–07

8.–10. detsembril 2006 Mikkelis peetud Soome meistrivõistlustelt tuli neljas koht 134,88 punktiga. Medalid võitsid Susanna Pöykiö (156,36), Laura Lepistö (142,71) ja Alisa Drei (140,32). Siiski arvati Korpi Soome koondisse välisvõistlusteks.

Euroopa meistrivõistlustel Varssavis sai Korpi 151,19 punktiga Carolina Kostneri (Itaalia, 174,79) ja Sarah Meieri (Šveits, 171,28) järel pronksmedali. Sellega oli ta läbi aegade teine soomlanna, kes on EM-ilt võitnud naiste üksiksõidu medali. Pöykiö oli 146,02-ga neljas, Drei 141,90-ga 6.

2007. aasta maailmameistrivõistlused iluuisutamises toimusid Tokios. Korpi saavutas seal 149,47 punktiga 14. koha, aga Pöykiö oli 160,12 punktiga 8. Jaapan sai kaksikvõidu (Miki Ando 195,09 ja Mao Asada 194,45).

### 2007–08

Kiira Korpi (2008)
2007–2008 hooaja alguses haigestus Kiira Korpi põsekoopapõletikku ja pidi oma esimese Grand Prix ära jätma. 7.–9. detsembril 2007 Raumas toimunud Soome meistrivõistlustel võidutses esimest korda Laura Lepistö, Korpi jäi väga napilt teiseks (164,76 ja 164,40 punkti). Susanna Pöykiö kaotas neile selgelt (147,35).

2008. aasta EM-il Zagrebis, mis toimusid 22.–27. jaanuaril, tuli Korpi 162,22 punktiga viiendaks. Lepistö pälvis 165,65-ga pronksmedali. Carolina Kostner võitis 171,28-ga Sarah Meieri ees (169,44).

17.–23. märtsil Rootsis Göteborgis toimunud maailmameistrivõistlustel oli Korpi lühikava järel küll 4. kuid ebaõnnestunud vabakava tõttu (17. koht) pidi lõppkokkuvõttes leppima 145,73 punkti ja 9. kohaga. Vastupidi läks Lepistöl, kes ebaõnnestus lühikavas (21. koht), kuid vabakava 7. koht tõstis ta 8. kohale (147,26).

### 2008–09

Soome meistrivõistlused toimusid Helsingis 19.–21. detsembril. Korpi tuli esimest korda Soome meistriks 167,13 punktiga Lepistö (150,34) ja Pöykiö (147,80) ees.

2009. aasta Euroopa meistrivõistlused iluuisutamises toimusid samuti Helsingis Hartwall Arenal 20.–25. jaanuaril. Korpi oli seekord kolmest soomlasest kõige nõrgem üksnes 139,01 punktiga. See andis 5. koha. Medalid võitsid Lepistö (167,32), Kostner (165,42) ja Pöykiö (156,31).

Maailmameistrivõistlustele Korpit ei saadetud. Lepistö oli seal parima eurooplasena 170,07-ga 6. ja Pöykiö 153,31-ga 13.

21.–24. veebruaril osales Korpi Hiinas Harbiinis 2009. aasta taliuniversiaadil. Ta võitis lühikava, aga vabakavas oli alles 4. ja sai kokkuvõttes kahe jaapanlase järel pronksi 148,22 punktiga. 146,42-ga jäi neljandaks Eesti iluuisutaja Jelena Glebova.

### 2009–10

Kiira Korpi (2010)
2009–10. hooaeg algas Kiira Korpi jaoks hästi: poodiumikohad tulid Nebelhorni ja Finlandia auhinnavõistluselt. Ta sai veel Grand Prix' sarja Hiina etapil hõbemedali, mis oli tema esimene Grand Prix' medal täiskasvanute arvestuses.

Soome meistrivõistlustel, mis peeti 18.–20. detsembril Jyväskyläs, ei suutnud Korpi tiitlit kaitsta, kuigi võitis vabakava. Lepistö kogus 167,79 ja Korpi 159,28 punkti, Pöykiö pälvis 147,85-ga pronksi.

18.–24. jaanuaril Tallinnas peetud Euroopa meistrivõistlustel jäi ta vabakavas tehtud vigade tõttu napilt medalita. Medalid võitsid Carolina Kostner (173,46), Laura Lepistö (166,37) ja Elena Gedevanišvili (Gruusia, 164,54). Korpi oli 163,68-ga neljas, Pöykiö katkestas pärast lühikava, milles ta jäi 18. kohale.

Vancouveri taliolümpiamängudel sai Korpi 23.–25. veebruaril 11. koha 161,57 punktiga. Lepistö oli parima eurooplasena 187,97 punktiga 6. Sealjuures ebaõnnestus mõlemal lühikava, milles nad olid vastavalt 17. ja 10. aga vabakavas olid nad 11. ja 4.

2010. aasta iluuisutamise maailmameistrivõistlused toimusid 22.–28. märtsil Torinos. Korpi esinemine ebaõnnestus: ta oli 134,49 punktiga 19. sealjuures oli ta lühikavas 16. ja vabakavas 20. Lepistö saavutas 178,62 punktiga pronksmedali. Sellega sai Lepistö läbi aegade esimeseks soomlaseks, kes naiste üksiksõidus MM-medali pälvis.

### 2010–11

2010–11. aasta võistluskavade loojateks valis Korpi endale uued koreograafid Shae-Lynn Bourne'i (lühikava) ning David Wilsoni (vabakava).

Hooaeg algas 2010. aasta septembris Nebelhorni auhinnavõistluste võiduga, Finlandia auhinnavõistlustelt lisandus teine koht. Karjääri esimene Grand Prix' võit tuli Eric Bompardi auhinnavõistlustelt.

17.–19. detsembril võitis Korpi Turus teist korda Soome meistrivõistlused. Tema tulemus 172,43 oli ülekaalukalt parim (hõbemedali sai 125 punktiga).

2011. aasta Euroopa meistrivõistlused iluuisutamises toimusid 24.–30. jaanuaril Šveitsis Bernis. Korpi võitis lühikava, aga vabakavas oli 4. ja kokkuvõttes andis see 166,40 punktiga pronksmedali Sarah Meieri (170,60) ja Carolina Kostneri (168,54) järel. Teistest soomlastest oli Juulia Turkkila 15. ja Cecilia Törn 32.

2011. aasta maailmameistrivõistlused iluuisutamises toimusid 24. aprillist 1. maini Moskvas. Korpi oli lühikavas 9. ja vabakavas 8. kokku sai ta 164,80 punktiga 9. koha. Juulia Turkkila oli 20.

### 2011–12

Kiira Korpi (2012)
2011. aasta juulikuus vigastas Korpi jalga ja pidi hooaja esimesed võistlused vahele jätma. Kuigi jala- ja seljaprobleemide tõttu pidi ta vabakavas tegema muudatusi, tuli ta 17.–18. detsembril kolmandat korda Soome meistriks. Tema tulemus oli 170,98, hõbeda pälvinud Turkkilal 145,39 punkti.

Euroopa meistrivõistlustel, mis toimusid 23.–29. jaanuaril Suurbritannias Sheffieldis, sai ta 166,94 punktiga Carolina Kostneri (183,55) järel hõbemedali. Juulia Turkkila oli 17. Napilt jäi kolmandaks Elena Gedevanišvili (165,93).

2012. aasta maailmameistrivõistlused tuli aga jalavigastuse tõttu vahele jätta. Parima soomlasena oli Turkkila 18.

### 2012–13

Soome meistrivõistlustel, mis peeti 14.–16. detsembril Joensuus, saavutas Korpi 170,05 punktiga järjekordse kindla võidu (hõbemedali pälvis Turkkila 135,40-ga).

### 2013-14

23. augustil 2013 teatas Korpi, et tema uueks treeneriks on Rafael Arutyunyan. Ta pidi osalema ka kahel Põhja-Ameerika iluuisutamisvõistlusel, kuid loobus septembris saadud Achillese kõõluse vigastuse tõttu. Detsembris 2013 sai üheks tema treeneriks Carlos Avila de Borba. Aprillis 2014 tuli teda jalga löönud nekroosi tõttu opereerida ning ta pidi kuus nädalat kandma kipsi. Korpi taasalustas treeninguid juuni lõpus. 

### 2014-15

Korpi naasis võistlema pärast kaheaastast vigastuspausi, kui osales Zagrebis toimunud võistlusel. Ta sai lühikava eest neljanda koha, kui võitis võistluse vabakavaga. Detsembris 2014 tuli ta viiendat korda Soome meistriks. 2015. aastal sai ta Euroopa meistrivõistlustel lühikava eest neljanda koha ja katkestas, tuues põhjenduseks haigestumise. Maailmameistrivõistlustel sai ta 31. koha.

### Hilisem karjäär

Korpi plaanis alguses võistelda ka 2015-2016 hooajal, kuid hiljem loobus sellest plaanist. 27. augustil 2015 teatas ta Helsingi pressikonverentsil oma karjääri lõpetamisest. Hilisemas intervjuus tunnistas ta, et on põdenud ärevushäiret ega saa võistlemist jätkata. 

Korpi on hiljem jätkanud jääetendustel esinemist.

Saavutused
----------

###  Olümpiamängudel

* 2006 Itaalia Torinos 16. koht
* 2010 Kanada Vancouveris 11. koht

### Maailmameistrivõistlustel

* 2006 Kanada Calgarys 10. koht
* 2007 Jaapan Tokyos 14. koht
* 2008 Rootsi Göteborgis 9. koht
* 2010 Itaalia Torinos 19. koht
* 2011 Venemaa Moskvas 9. koht

### Euroopa meistrivõistlustel

* 2005 Itaalia Torinos 13. koht
* 2006 Prantsusmaa Lyonis 6. koht
* 2007 Poola Varssavis Pronks pronksmedal
* 2008 Horvaatia Zagrebis 5. koht
* 2009 Soome Helsingis 5. koht
* 2010 Eesti Tallinnas 4. koht
* 2011 Šveits Bernis Pronks pronksmedal
* 2012 Suurbritannia Sheffieldis Hõbe hõbemedal

Viited
------

1. ↑  Pisarais Soome iluuisukaunitar teatas karjääri lõpetamisest
2. ↑  Barry Mittan. A Fine Figure of a Finn Goldenskate.com, 3. mai 2008 (inglise keeles)
3. ↑  "Arhiivikoopia". Originaali arhiivikoopia seisuga 29. oktoober 2017. Vaadatud 1. jaanuaril 2013.`{{netiviide}}`: CS1 hooldus: arhiivikoopia kasutusel pealkirjana (link)
4. ↑  ""Kiira Korpi pääsi Tampereen yliopistoon"". *Helsingin Sanomat*. 04.07.2008. Originaali arhiivikoopia seisuga 13.07.2008. Vaadatud 07.03.2012.
5. 1 2  Elina Paasonen (15.11.2011). ""Kiira Korpi Finds Her Rhythm"". *International Figure Skating*. Originaali arhiivikoopia seisuga 26.05.2012. Vaadatud 25.03.2012.
6. 1 2 3  Barry Mittan (03.05.2008). ""A Fine Figure of a Finn"". *Goldenskate*. Vaadatud 07.03.2012.
7. ↑  Anna Kondakova (23.01.2010). ""Kostner wins third European title"". *Goldenskate*. Vaadatud 24.03.2012.
8. ↑  Eva Maria Jangbro (24.01.2011). "Kiira Korpi: "I have learned how to handle the pressure better!"". *Absolute Skating*. Vaadatud 25.03.2012.
9. ↑  ""Kiira Korpi ei ole vielä kisakunnossa"". *YLE Urheilu*. 30.09.2011. Vaadatud 25.03.2012.
10. ↑  ""Korpi "superinnoissaan" kohti Sapporoa"". *YLE Urheilu*. 08.11.2011. Vaadatud 25.03.2012.
11. ↑  ""EM-hõbe Kiira Korpi ei saa iluuisutamise MM-il osaleda"". *Delfi Sport*. 16.03.2012. Originaali arhiivikoopia seisuga 17.03.2012. Vaadatud 25.03.2012.
12. 1 2  "Ice Network:Korpi ready to return following surgery on Achilles". Originaali arhiivikoopia seisuga 29. juuli 2014. Vaadatud 1. aprillil 2017.
13. ↑  YLE Sporten:Korpi vann sitt femte FM-guld – EM väntar
14. ↑  "Ice Network:Korpi announces retirement from competition". Originaali arhiivikoopia seisuga 27. september 2015. Vaadatud 1. aprillil 2017.
15. ↑  "Ice Network:Korpi draws inspiration from artistic side of skating". Originaali arhiivikoopia seisuga 3. juuli 2018. Vaadatud 1. aprillil 2017.

Välislingid
-----------

|  |  |
| --- | --- |
|  | Pildid, videod ja helifailid Commonsis: **Kiira Korpi** |

* Kiira Korpi ISU kodulehel